
RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI

în intervalul 31.07.2026, ora 08.00 – 01.08.2026, ora 08.00
I.
SITUAŢIA HIDROMETEOROLOGICĂ

1. Situaţia şi prognoza hidro pe râurile interioare şi Dunăre din 01.08.2026, ora 07.00

RÂURI 
Debitele au fost în general relativ staționare, exceptând râurile din bazinele Someșului (cu excepția Someșului Mic) și Ialomiței, unde au fost în ușoară scădere.

Debitele se situează, în general, sub mediile multianuale lunare, la valori cuprinse între 30–90% din acestea, mai mici (sub 30%) pe râurile din bazinele: Iza, Tur, Someș, Crasna, Barcău, Crișuri, Târnava Mică, Timiș, Bârzava, Moravița, Caraș, Nera, Cerna, Suceava, Bârlad, Prut, bazinul mijlociu și inferior al Mureșului, pe unii afluenți din bazinul Jiului și din bazinul superior al Argeșului.

În interval au fost emise două atenționări hidrologice pentru fenomene imediate.
Nivelurile pe râuri la stațiile hidrometrice se situează sub COTELE DE ATENȚIE.

Debitele vor fi în general relativ staționare, exceptând râurile din bazinul Ialomiței și cursul Someșului, unde vor fi în ușoară scădere. 

Nivelurile pe râuri la stațiile hidrometrice se vor situa sub COTELE DE ATENȚIE.

DUNĂRE
Debitul la intrarea în ţară (secţiunea Baziaş) în intervalul 31.07-01.08.2026 a fost în ușoară scădere, având valoarea de 1550 m3/s, sub mediile multianuale ale lunilor iulie (4700 m3/s) și august (3900m3/s).

În aval de Porţile de Fier debitele au fost în scădere ușoară.

Debitul la intrarea în ţară (secţiunea Baziaş) va fi staționar (1550 m3/s).

În aval de Porțile de Fier debitele vor fi scădere ușoară.

A.N.A.R. informează că în urma solicitărilor primite din partea Apa Nova București, prin care au fost semnalate infiltrații de apă în cuva de apă uzată din zona biefului Grozăvești, s-a decis reducerea controlată a nivelului apei din bief pentru a permite intervenția echipelor de specialitate. La momentul respectiv s-a presupus că infiltrațiile sunt generate de poziționarea necorespunzătoare a capacului unuia dintre căminele de acces.

În cursul zilei de 31.07.2026, după scăderea nivelului apei din bief, au fost observate două vortexuri situate la aproximativ 250 m în aval de barajul Lacul Morii, în apropierea malului drept. În urma verificărilor efectuate, au fost identificate două zone prăbușite (caverne) la nivelul radierului cuvei de apă curată, fiecare având o suprafață estimată de aproximativ 2–3 m². S-a constatat că apa infiltrată pătrunde pe sub radierul albiei și ajunge în căminul aparținând Apa Nova București.

Se face precizarea că, având în vedere aspectele prezentate anterior și necesitatea evaluării complete a degradărilor, precum și a stabilirii măsurilor de remediere, nivelurile apei în biefurile din aval vor fi reduse pe perioada desfășurării investigațiilor și a lucrărilor de intervenție. Această măsură va modifica temporar aspectul vizual al amenajării râului Dâmbovița, până la restabilirea debitului normal de exploatare, generând un disconfort vizual pentru pietonii și trecătorii care tranzitează zona. Măsura este însă necesară pentru desfășurarea în condiții de siguranță și eficiență a activităților de investigare și remediere.

A.N.A.R. informează că în intervalul 03.08.2026, ora 08:00-05.08.2026, ora 08:00, se vor executa lucrări de reabilitare și decolmatare a conductei de apă industrială a platformei UMB Steel-Punct de lucru Oțelu Roșu, jud. Caraș-Severin. Având în vedere că va fi necesară oprirea alimentării cu apă din captarea Măgura, sociatatea a solicitat AQUACARAS sa dispună măsurile necesare pentru alimentarea cu apă din surse alternative, astfel încât să fie diminuat impactul asupra consumatorilor.   

A.B.A. Dobrogea Litoral informează că în urma scăderii nivelului, respectiv a debitului fluviului Dunărea pe sectorul Chiciu – Cernavodă – Hârșova, precum și tendința de scădere pentru următoarea perioadă, va începe aplicarea prevederilor Planului de restricții și folosire a apelor în perioadele deficitare pentru B.H. Dunăre.
În data de 14.05.2026 nivelul Dunării, respectiv debitul, au atins valoarea de atenționare/avertizare. Astfel, în Secțiunea Cernavodă s-a înregistrat un debit de 773 mc/s, respectiv un nivel = - 42 cm;      


Conform Planului de restricții pe sectorul Chiciu–Cernavodă–Hârșova (sector 6.2.) debitele caracteristice perioadei de vară sunt:

-debitul de atenție/avertizare: Qat = 859.536 mc/s;

-debitul necesar pentru satisfacerea cerințelor cantitative: QN = 716.28 mc/s;

-debitul necesar pentru îndeplinirea condițiilor de calitate: QNPCA = 324 mc/s;

În acest sens, va fi instituită faza de atenționare/avertizare la folosințele care se alimentează cu apă din Dunăre, pe sectorul Chiciu–Cernavodă–Hârșova, respectiv: 

-în scop potabil: S.C. R.A.J.A. S.A. Constanța – Sursa de apă potabilă Cernavodă;
-transport:  C.N. A.C.N. Agigea cu alimentare apă din Dunăre;
-industrie: S.C. Sârme și Cabluri S.A. Hârșova; 
-irigații: Ag. N.I.F. Filiala Îmbunătățiri Funciare Constanța; O.U.A.I. Ostrov-Babușa și O.U.A.I. Ostrov-Regie;
-piscicultură: SC Danubiu Elite Buc. –Am. pisc. Dunăreni.
2. Situaţia meteorologică în intervalul 31.07.2026, ora 10.00 –01.08.2026, ora 06.00 

Administraţia Naţională de Meteorologie (A.N.M.) a emis în data de 31.07.2026, la ora 10:00, averţizarea meteorologică nr. 124, astfel:

-INFORMARE METEOROLOGICĂ valabilă în intervalul 31.07.2026, ora 10:00-04.08.2026, ora 10:00, vizând val de căldură, caniculă, disconfort termic și nopți tropicale: „în sudul și vestul Olteniei, în Banat, Crișana, Maramureș și în cea mai mare parte a Transilvaniei valul de căldura va persista, iar sâmbătă (1 august) și duminică (2 august) se va intensifica și se va extinde și în jumătatea nordică a Moldovei. Va fi caniculă și disconfort termic accentuat, indicele temperatură-umezeală (ITU) va depăși pragul critic de 80 de unități. Temperaturile maxime se vor încadra între 33 și 38 de grade, iar în Câmpia de Vest sâmbătă și duminică se vor atinge local valori de 39 de grade și izolat de 40 de grade. Local nopțile vor fi tropicale, astfel că minimele se vor situa în general între 20 și 24 de grade, cu cele mai mari valori în Dealurile de Vest. În restul regiunilor vremea va fi călduroasă, iar disconfortul termic va fi în creștere. Notă: Valul de căldură se va intensifica pe parcursul săptămânii viitoare (perioada 4–9 august), va fi caniculă și disconfort termic accentuat.”

-COD GALBEN valabil în intervalul 31.07.2026, ora 10:00-01.08.2026, ora 10:00, temperaturi deosebit de ridicate, caniculă, disconfort termic ridicat și noapte tropicală: „vineri (31 iulie), în sudul și vestul Olteniei, sudul Banatului, cea mai mare parte a Transilvaniei și în Maramureș se vor înregistra temperaturi deosebit de ridicate pentru această dată, local va fi caniculă, disconfortul termic va fi în creștere, iar indicele temperatură-umezeală (ITU) pe arii restrânse va atinge pragul critic de 80 de unități.Temperaturile maxime vor fi cuprinse între 33...35 de grade în cea mai mare parte a Transilvaniei și în jurul valorii de 37 de grade în sudul Banatului. Pe arii restrânse noaptea va fi tropicală cu minime de 20...22 de grade.”

-COD PORTOCALIU valabil în intervalul 31.08.2026, ora 10:00-01.08.2026, ora 10:00, vizând caniculă, disconfort termic accentuat și noapte tropicală: „în județele Timiș, Arad, Bihor și Satu Mare va fi caniculă, iar temperaturile maxime se vor situa în jurul valorii de 38 de grade. Disconfortul termic va fi accentuat, iar indicele temperatură-umezeală (ITU) va depăși pragul critic de 80 de unități. Noaptea va fi tropicală cu minime de 20...24 de grade.”

-COD GALBEN valabil în intervalul 01.08.2026, ora 10:00-02.08.2026, ora 10:00, vizând temperaturi deosebit de ridicate, caniculă, disconfort termic ridicat și noapte tropicală: „sâmbătă (01 august), în sudul și vestul Olteniei, în sudul Banatului, cea mai mare parte a  Transilvaniei precum și în jumătatea nordică a Moldovei se vor înregistra temperaturi deosebit de ridicate pentru această dată, local va fi caniculă, disconfortul termic va fi în creștere, iar indicele temperatură-umezeală (ITU) pe arii restrânse va atinge pragul critic de 80 de unități. Temperaturile maxime vor fi cuprinse între 33 și 37 de grade, cu cele mai mari valori în sudul Banatului și în sud-vestul Transilvaniei. Pe alocuri noaptea va fi tropicală cu minime cuprinse în general între 18 și 22 de grade.”

-COD PORTOCALIU valabil în intervalul 01.08.2026, ora 10:00-02.08.2026, ora 10:00, vizând caniculă, disconfort termic accentuat și noapte tropicală: „în județele Timiș, Arad, Bihor, Satu Mare, Sălaj și Maramureș, canicula se va intensifica, disconfortul termic va fi accentuat, iar indicele temperatură-umezeală (ITU) va depăși pragul critic de 80 de unități. Temperaturile maxime se vor încadra între 37 și 39 de grade, cu cele mai mari valori în Câmpia de Vest. Local noaptea va fi tropicală cu minime cuprinse în general între 20 și 24 de grade.”
Această avertizare meteorologică a fost transmisă de către Centrul Operativ pentru Situaţii de Urgenţă al Ministerului Mediului, Apelor şi Pădurilor către: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către Comitetele Judeţene pentru Situaţii de Urgenţă vizate:

-către toate prefecturile (42 de prefecturi)-informare meteorologică;

-către prefecturile judeţelor: ALBA, BISTRIŢA-NĂSĂUD, BOTOŞANI, BRAŞOV, CARAŞ-DEVERIN, CLUJ, DOLJ, HARGHITA, HUNEDOARA, IAŞI, MARAMUREŞ, MEHEDINŢI, MUREŞ, NEAMŢ, OLT, SĂLAJ, SIBIU şi SUCEAVA (18 prefecturi)-COD GALBEN;
-către prefecturile judeţelor: ARAD, BIHOR, MARAMUREŞ, SATU MARE, SĂLAJ şi TIMIŞ (6 prefecturi)-COD PORTOCALIU. 

În ţară vremea a fost caniculară în vest și sud-vest, unde și disconfortul termic a fost ridicat, iar indicele temperatură umezeală (ITU) a atins și a depășit pragul critic de 80 de unități în vestul și sudul Olteniei, în Banat, Crișana, în cea mai mare parte a Maramureșului și izolat în vestul Transilvaniei și în sud-vestul Munteniei. În restul teritoriului vremea a fost călduroasă, exceptând zona de munte și litoralul. Cerul a fost mai mult senin, însă după-amiază și seara în zonele montane au fost înnorări tempoar accentuate și izolat averse și descărcări electrice (din datele provenite de la radarele şi sateliţii meteorologici, de la reţeaua naţională de fulgere, precum și de la stațiile hidrologice). Vântul a suflat slab și moderat. Temperaturile maxime s-au încadrat între 26 de grade la Constanța, Constanța-dig și Mangalia și 38 de grade la Săcuieni, Oradea, Holod, Chișineu-Criș, Arad, Sânnicolau Mare, Jimbolia și Lugoj, iar la ora 6 se înregistrau valori termice cuprinse între 8 grade la Miercurea Ciuc și 27 de grade la Oravița. În a doua parte a nopții, izolat s-a format ceață în depresiunile din estul Transilvaniei.
Observaţie: în intervalul de diagnoză au fost în vigoare 5 atenționări cod galben pentru fenomene meteorologice periculoase imediate, 4 pentru fenomene specifice instabilității atmosferice (2 emise de către SRPV Sibiu și 2 de către SRPV Craiova) și 1 pentru ceață de către SRPV Bacău.

La Bucureşti vremea s-a menținut călduroasă, disconfortul termic a fost ridicat, iar indicele temperatură-umezeală (ITU) s-a apropiat de pragul critic de 80 de unități. Cerul a fost senin, iar vântul a suflat slab până la moderat. Temperatura maximă a fost de 32 de grade la toate stațiile meteorologice, iar la ora 06 se înregistrau 15 grade în Băneasa, 17 grade la Afumați și 18 grade la Filaret.

3. Prognoza meteorologică în intervalul 01.08.2026, ora 09.00-02.08.2026, ora 9.00
În ţară: în Banat, Crișana, Maramureș, sudul și vestul Olteniei, în cea mai mare parte a Transilvaniei canicula va persista și se va intensifica ușor, iar în jumătatea nordică a Moldovei valul de căldură se va extinde, astfel în toate aceste zone disconfortul termic va fi accentuat, iar indicele temperatură-umezeală (ITU) va atinge sau va depăși ușor pragul critic de 80 de unități. Cerul va fi mai mult senin, exceptând zona de munte, unde în orele amiezii și ale serii vor fi înnorări temporar accentuate și izolat averse slabe (cantități de apă de 3...5 l/mp și posibil peste 10 l/mp, cu o probabilitate mai mare în nordul Carpaților Orientali, Munții Apuseni și vestul Carpaților Meridionali) și descărcări electrice. În restul teritoriului vremea se va menține călduroasă. Vântul va sufla slab și moderat, temporar cu ușoare intensificări pe arii restrânse în sudul Banatului și în vestul Carpaților Meridionali (cu viteze în general de 40...45 km/h). Temperaturile maxime se vor încadra între 26...28 de grade pe litoral și 38...39 de grade în Câmpia de Vest, iar cele minime vor fi cuprinse între 9 grade în estul Transilvaniei și 20...25 de grade în vestul țării și pe litoral, caracterizând o noapte tropicală, cu cele mai mari valori în dealurile vestice.

La Bucureşti vremea va fi în continuare călduroasă, disconfortul termic ridicat, iar indicele temperatură-umezeală (ITU) se va apropia de pragul critic de 80 de unități. Cerul va fi senin, iar vântul va sufla slab până la moderat. Temperatura maximă va fi de 32...33 de grade, iar cea minimă de 16...19 grade.

II. CALITATEA APELOR

Pe râurile interioare

S.G.A. Caraș-Severin informează că în data de 31.07.2026, la ora 09:45, a fost semnalată o posibilă poluare a unei bălți private din comuna Băuțar. Personalul S.G.A. Caraș-Severin s-a deplasat la fața locului pentru investigații, se ve reveni cu informații. 

A.B.A. Mureș informează că in data de 31.07.2026, la ora 18:00, a fost semnalată o posibilă poluare a pârâului Pocloș, afluent de stânga al râului Mureș, în zona străzii Progresului, nr. 13, municipiul Târgu Mureș, jud. Mureș, fenomen manifestat printr-o culoare gri a apei. Personalul S.G.A. Mureș s-a deplasat la fața locului pentru investigații, se va reveni cu informații.  

Pe fluviul Dunărea și pe Marea Neagră nu au fost semnalate evenimente deosebite.
III. CALITATEA MEDIULUI

1. În domeniul aerului
Agenţia Naţională pentru Mediu și Arii Protejate informează că din rezultatele analizelor efectuate în data de 30.07.2026 în cadrul Reţelei Naţionale de Monitorizare nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon) și ale mediei zilnice de 50 µg/m3 pentru PM10 (pulberi în suspensie cu diametrul sub 10 microni).
2. În domeniul solului şi vegetaţiei 

A.N.M.A.P.-D.J.M. Teleorman și G.N.M.-C.J. Teleorman informează că în data de 31.07.2026, la ora 11:00, s-a produs o poluare a 1500 mp de sol (teren arabil proprietate privată și teren mlăștinos) cu 70 l de țiței și 500 l de apă de zăcământ ca urmare a coroziunii unei conducte O.M.V. Petrom la cca 50 m de Parcul 28 Cosmești. Măsuri: s-a oprit pomparea, s-a izolat tronsonul de conductă afectat în vederea reparării prin montare de șarnieră, s-a procedat la vidanjarea fluidului scurs și la limitarea extinderii poluării. 

A.N.M.A.P.-D.J.M. Dâmbovița și G.N.M.-C.J. Dâmbovița informează că în data de 31.07.2026, la ora 12:42, s-a produs o poluare cu 1600 l de țiței a cca 250 mp de sol (teren agricol și drum de exploatare) în zona comunei Răzvad ca urmare a avarierii unei conducte aparținând Conpet S.A. (un tractor ce efectua lucrări agricole a agățat o instalație artizanală montată pe conductă la adâncimea de cca 30 cm în scopul sustragerii de țiței). Măsuri: echipa de intervenție a oprit pomparea, a închis robinetele de siguranță din amonte și din aval de locul avariei, a răspândit material absorbant pe suprafața afectată, a săpat patru gropi pentru colectarea fluidului scurs și a procedat la vidanjarea acestuia. 

3. 
În domeniul supravegherii radioactivităţii mediului
Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

4. 
În municipiul Bucureşti

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

